Proiect

Republica Moldova

**GUVERNUL**

**HOTĂRÂRE** Nr

din \_\_\_\_\_\_\_\_\_\_\_\_\_\_\_

**pentru aprobarea Regulamentului cu privire la modul de calcul,**

**repartizare, utilizare şi evidenţă a transferurilor cu destinaţie specială pentru susţinerea cadrelor tinere din domeniul culturii**

În conformitate cu prevederile art. 10 alin. (2) din Legea culturii nr. 413/1999 (Monitorul Oficial al Republicii Moldova, 1999, nr. 83–86, art. 401), cu modificările ulterioare,

Guvernul HOTĂRĂŞTE:

1. Se aprobă Regulamentul cu privire la modul de calcul, repartizare, utilizare şi evidenţă a transferurilor cu destinaţie specială pentru susţinerea cadrelor tinere din domeniul culturii (conform anexei).

2. Cheltuielile aferente punerii în aplicare a prezentei hotărâri vor fi acoperite prin transferuri cu destinaţie specială de la bugetul de stat la bugetele unităţilor administrativ-teritoriale de nivelul al doilea şi ale unităţii teritoriale autonome Găgăuzia.

**PRIM-MINISTRU                                       Dorin RECEAN**

**Contrasemnează:**

**Ministrul culturii                                                  Sergiu PRODAN**

**Ministrul finanţelor                                               Petru ROTARU**

  Anexă  
 la Hotărârea Guvernului nr.\_\_\_\_\_\_

din\_\_\_\_\_\_\_\_\_\_\_\_\_\_\_

**REGULAMENT**  
**cu privire la modul de calcul, repartizare, utilizare şi evidenţă   
a transferurilor cu destinaţie specială pentru susţinerea cadrelor   
tinere din domeniul culturii**

**I. DISPOZIŢII GENERALE**

1. Regulamentul cu privire la modul de calcul, repartizare, utilizare şi evidenţă a transferurilor cu destinaţie specială pentru susţinerea cadrelor tinere din domeniul culturii (în continuare – Regulament) este elaborat în scopul executării prevederilor art. 10 alin. (2) din Legea culturii nr. 413/1999 (Monitorul Oficial al Republicii Moldova, 1999, nr. 83–86, art. 401), cu modificările ulterioare şi stabileşte modul de calcul, repartizare, utilizare şi evidenţă a mijloacelor financiare prevăzute pentru susţinerea cadrelor tinere din domeniul culturii.

2. Transferurile cu destinaţie specială de la bugetul de stat la bugetele unităţilor administrativ-teritoriale de nivelul doi şi ale UTA Găgăuzia se acordă pentru susţinerea cadrelor tinere din domeniul culturii cu scopul de a-i încuraja pe aceștia să se angajeze în sectorul cultural.

**II. MODUL DE CALCUL, REPARTIZARE, UTILIZARE ŞI**  
**EVIDENŢĂ A TRANSFERURILOR CU DESTINAŢIE SPECIALĂ   
PENTRU SUSŢINEREA CADRELOR TINERE DIN DOMENIUL CULTURII**

3. Volumul transferurilor cu destinaţie specială pentru susţinerea cadrelor tinere din domeniul culturii, cu repartizarea acestora unităţilor administrativ-teritoriale de nivelul doi şi ale UTA Găgăuzia, se prevede în legea bugetului de stat pe anul respectiv de gestiune.

4. Transferurile cu destinaţie specială pentru susţinerea cadrelor tinere din domeniul culturii se repartizează unităţilor administrativ-teritoriale de nivelul doi şi ale UTA Găgăuzia conform legii bugetului de stat pe anul respectiv și se gestionează prin conturile trezoreriale deschise, în modul stabilit, în trezoreriile regionale ale Ministerului Finanțelor.

La etapa de elaborare a Cadrului Bugetar pe Termen Mediu și a proiectului bugetului de stat pentru anul următor, direcțiile generale finanțe ale unităților administrativ-teritoriale de nivelul al doilea şi ale UTA Găgăuzia, până la 1 martie al fiecărui an, pe baza solicitărilor din partea direcțiilor/secțiilor cultură al unităților administrativ-teritoriale de nivelul al doilea şi ale UTA Găgăuzia, înaintează Ministerului Finanţelor propuneri (însoțite de calculele respective) privind numărul beneficiarilor, cuantumul indemnizaţiei şi volumul cheltuielilor.

5. Transferurile cu destinaţie specială pentru susţinerea cadrelor tinere din domeniul culturii, ce se angajează în primul an după absolvire, se utilizează pentru achitarea indemnizaţiilor, în primii 3 ani de activitate, în mărime de 40 mii lei anual pentru tinerii specialişti absolvenţi ai instituţiilor de învăţămînt superior (licență sau master) sau absolvenți deținători ai unui act echivalent de studii, recunoscut de structura abilitată pentru recunoaşterea şi echivalarea actelor de studii şi calificărilor, şi în mărime de 30 mii lei anual pentru tinerii specialişti absolvenţi ai instituţiilor de învăţămînt profesional tehnic postsecundar, încadraţi în instituţiile publice din domeniul culturii și în subdiviziuni structurale (cu sau fără personalitate juridică) ale autorităților publice locale în primii trei ani după absolvirea acestora, prin repartizare de către Ministerul Culturii.

6. Pentru a beneficia de indemnizaţia unică tinerii specialişti vor încheia cu administraţia instituţiei de cultură în care au fost repartizaţi un contract individual de muncă, al cărui model se aprobă de către Ministerul Culturii. Tinerii specialişti se obligă să activeze 3 ani în instituţiile publice din domeniul culturii și în subdiviziuni structurale (cu sau fără personalitate juridică) ale autorităților publice locale în care au fost repartizaţi. În cazul concedierii tânărului specialist, la cerere sau pentru fapte imputabile, specificate în art. 86 alin.(1) lit. g)-n) din Codul muncii al Republicii Moldova nr.154-XV din 28 martie 2003, până la expirarea acestui termen, el va restitui sumele achitate până la data concedierii.

7. Indemnizațiile prevăzute la pct. 2 se achită după cum urmează:

o jumătate din prima rată - după prima lună de activitate, iar a doua jumătate - la finele primului an de activitate, celelalte două rate - la finele fiecărui an de activitate.

8. În cazul suspendării contractului individual de muncă al tânărului specialist, acestuia i se amână achitarea indemnizațiilor și continuă la reluarea activității de muncă a salariatului.

9. Pentru achitarea indemnizațiilor, instituţia în care a fost angajat tânărul specialist pregăteşte următoarele acte:

1) cererea privind achitarea indemnizaţiei tânărului specialist, avizată de către conducerea instituţiei;

2) extrasul din ordinul de angajare a tânărului specialist;

3) copia autentificată a repartizării tânărului specialist;

4) copia autentificată a diplomei de absolvire a instituţiei de învăţământ superior universitar sau postsecundar;

5) confirmarea numărului contului bancar al tânărului specialist la care urmează a fi transferată indemnizaţia;

6) copia buletinului de identitate al tânărului specialist.

10. Conducătorii instituţiilor poartă răspundere personală pentru veridicitatea actelor prezentate.

11. Setul de documente pentru achitarea indemnizației se prezintă de către conducătorul instituției în care activează tânărul specialist direcției/secției cultură al unităţii administrativ-teritoriale de nivelul al doilea respectiv şi ale UTA Găgăuzia.

12. Setul de documente privind achitarea indemnizaţiei se examinează, în termen de 10 zile lucrătoare de la data depunerii acestora, de către direcțiile/secțiile cultură. În urma examinării, direcția/secția cultură emite ordinul privind transferarea pe contul tânărului specialist a indemnizației.

13. Documentele de plată necesare pentru achitarea plăţilor menţionate la pct. 2 din prezentul Regulament, întocmite în conformitate cu legislaţia în vigoare, se prezintă pentru executare de către direcțiile/secțiile cultură  trezoreriilor regionale ale Ministerului Finanțelor.

14. Transferurile cu destinaţie specială pentru susţinerea cadrelor tinere din domeniul culturii se utilizează în cuantumul stabilit prin legea bugetului de stat pe anul respectiv.

15. Transferurile cu destinaţie specială pentru susţinerea cadrelor tinere din domeniul culturii se precizează anual, în modul stabilit de legislaţia în vigoare, în funcţie de necesităţi.

16. Direcțiile/secțiile cultură al unităților administrativ - teritoriale de nivelul al doilea şi ale UTA Găgăuzia, direcțiile generale finanțe ale unităților administrativ-teritoriale de nivelul al doilea şi ale UTA Găgăuzia sânt responsabile de utilizarea, conform destinaţiei, a transferurilor cu destinaţie specială pentru susţinerea cadrelor tinere. Dările de seamă privind utilizarea transferurilor cu destinaţie specială pentru susţinerea cadrelor tinere din domeniul culturii se prezintă direcțiilor generale finanțe ale unităților administrativ-teritoriale de nivelul al doilea şi ale UTA Găgăuzia, conform formularelor aprobate, cu specificarea articolelor de cheltuieli, conform clasificaţiei bugetare, în modul şi în termenele stabilite. Mijloacele financiare neutilizate pe parcursul anului de gestiune urmează a fi restituite până la 31 decembrie în bugetul de stat, cu indicarea aceloraşi rechizite ale transferului primit.

17. Controlul asupra utilizării eficiente a transferurilor cu destinaţie specială pentru susţinerea cadrelor tinere din domeniul culturii se efectuează de către organele de control financiar.

18. Evidenţa contabilă a transferurilor cu destinaţie specială pentru susţinerea cadrelor tinere din domeniul culturii se efectuează în conformitate cu Legea contabilității și raportării financiare nr. 287/2017 şi Legea privind finanţele publice locale nr. 397-XV din 16 octombrie 2003.